Bilele devin istorie la UEFA! Cum se va face tragerea la sorți pentru Champions League din sezonul următor
UEFA Champions League va trece la un nou format din toamnă, când va debuta sezonul 2024/2025 al competiției.
Începând din ediția următoare, în Champions League vor participa 36 de echipe, în loc de 32, câte erau până acum. Mai mult, UEFA a decis să renunțe la grupe, astfel că va exista o singură ligă, cu un singur clasament.
UEFA renunță la tragerea la sorți manuală. Un computer va stabili meciurile din Champions League
Totuși, nu vor exista dueluri între toate echipele. Fiecare formație va juca opt meciuri (în loc de șase, cum e cazul în formatul actual, cu grupe), patru pe teren propriu și patru în deplasare.
UEFA a lămurit și cum vor fi stabilite meciurile din League Stage, așa cum este denumită fază care înlocuiește grupele. Pe baza coeficientului, cele 36 de formații vor fi împărțite în 4 urne valorice, fiecare cu câte 9 cluburi. Fiecare echipă va înfrunta câte două adversare din fiecare urnă valorică, în total 8 oponenți diferiți, renunțându-se astfel la meciurile tur-retur cu care eram obișnuiți.
Cum se va face tragerea la sorți? ESPN scrie că UEFA este practic obligată să renunțe la sistemul clasic cu bile, aproape întreg procesul urmând să fie automatizat cu ajutorul unui computer.
"UEFA spune că tragerea la sorți manuală, așa cum era cazul în vechiul format, în care erau invitați foști mari fotbaliști, ar fi durat până la patru ore din cauza anumitor amănunte complexe ale noului format de la tragerea la sorți.
Cluburile din aceeași țară nu se vor putea întâlni, însă pot exista excepții dacă într-o urnă există prea multe echipe din aceeași țară. Aici sunt vizate campionatele care vor da patru sau mai multe echipe în competiție, însă UEFA consideră că va putea evita în sezonul următor duelurile între echipele din aceeași țară.
Singurul aspect manual al tragerii la sorți va rămâne cel în care se stabilește programul cărei echipe urmează să fie decis. Computerul va aloca ulterior adversari pentru echipa respectivă, trăgând automat câte două echipe din fiecare urnă și hotărând ce meciuri se joacă acasă și ce meciuri se joacă în deplasare.
Spre exemplu, să spunem că în prima urnă avem Manchester City, Sevilla, Barcelona, Napoli, Bayern, PSG, Benfica, Feyenoord și Real Madrid. UEFA va alege o echipă, spre exemplu Barcelona, iar calculatorul va afișa ulterior adversarii, unul câte unul", explică ESPN.
Primele opt clasate din League Stage se vor califica automat în optimile de finală Champions League. Locurile 9-24 vor disputa un baraj tur-retur pentru optimi, în timp ce formațiile care încheie pe pozițiile 25-36 vor fi eliminate din competițiile UEFA și nu vor mai coborî în Europa League, așa cum s-a întâmplat până acum.
Urmăriți SPORT.RO și pe Google News